หมอหทัยขย่มรัฐบาลลงดาบ‘ใต้โต๊ะยาสูบ’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — จี้รัฐบาลหาตัวคนรับสินบนบริษัทยาสูบข้ามชาติ ชี้กระทบต่อรายได้โรงงานยาสูบไทย เสียสัดส่วนการตลาดให้บุหรี่นอก
นพ.หทัย ชิตานนท์ ประธานสถาบันส่งเสริมสุขภาพไทย เปิดเผยถึงกรณีที่ศาลสหรัฐอเมริกาสั่งตัดสินโทษคดีที่บริษัท ยูนิเวอร์แซล คอร์ป และบริษัท อลิอันซ์ฮัน อินเตอร์เนชั่นแนล ประเทศสหรัฐอเมริกา ได้ติดสินบนให้กับเจ้าหน้าที่โรงงานยาสูบของไทยว่า อยากขอให้รัฐบาลไทย ดำเนินการทางกฎหมายกับผู้ที่เกี่ยวข้องในคดีดังกล่าว 
เนื่องจากในคำตัดสินนั้นได้ระบุถึงผู้รับสินบนไว้อย่างชัดเจน ไม่ว่าบุคคลผู้นั้นจะเป็นนักการเมือง รัฐมนตรี หรือผู้บริหารโรงงานยาสูบ เพราะการกระทำดังกล่าวทำให้เกิดความเสียหายต่อโรงงานยาสูบของไทย
นพ.หทัย กล่าวว่า โรงงานยาสูบมีการกำหนดนโยบายมาเป็นระยะเวลานานว่า จะแบ่งสัดส่วนการซื้อใบยาสูบจากต่างประเทศประมาณ 20% โดยอ้างว่าเพื่อเป็นส่วนผสมช่วยให้รสชาติของบุหรี่ดีขึ้น เรียกว่า รสชาติอเมริกัน แต่จากกรณีการรับสินบนของเจ้าหน้าที่จากบริษัทดังกล่าวจำนวนกว่า 10 ล้านบาท ก่อให้เกิดความสูญเสียต่อการจัดเก็บภาษี โรงงานยาสูบสูญเสียกำไร เพราะต้องจัดซื้อใบยาสูบในราคาที่สูงเกินความจำเป็น เพราะหากไม่ต้องซื้อยาสูบจากทั้งสองบริษัทดังกล่าว อาจทำให้โรงงานยาสูบได้ใบยาสูบคุณภาพดีราคาถูก ถือเป็นการทำให้โรงงานยาสูบขาดรายได้ กระทบต่อการจัดส่งรายได้ และรายได้ของพนักงานโรงงานยาสูบ 
นอกจากนี้ ยังเป็นการหลอกลวงประชาชน เพราะจากคำพิพากษามีการระบุว่า บริษัทดังกล่าวมีการนำใบยาสูบมาจากประเทศบราซิล ซึ่งไม่ใช่ใบยาสูบอเมริกันตามที่โรงงานยาสูบกล่าวอ้าง
“รัฐบาลต้องดำเนินการกับบุคคลที่มีส่วนในการรับสินบนครั้งนี้อย่างจริงจัง เพราะถือว่าสร้างผลกระทบและทำให้เกิดความเสียหายอย่างชัดเจน และ โรงงานยาสูบ ควรพิจารณาความเสียหายที่เกิดขึ้นว่า กระทบต่อรายได้เท่าไหร่ และทำให้ไทยเสียสัดส่วนทางการตลาดต่อบุหรี่จากต่างประเทศเท่าไหร่ด้วย”นพ.หทัย กล่าว